Nukuhiva imperikolombo

La Nukuhiva imperikolombo (Ducula galeata), konata ankaŭ kiel Markizinsula imperikolombo kaj Upe, estas specio de birdoj de la kolomba familio Columbidae, kaj unu el la kvardeko da specioj de la genro Ducula, kiu vivas en Sudorienta Azio kaj Oceanio. Ĝi estas specio de specikomplekso Aenea, kiu enhavas pli ol 20 samgenrajn speciojn. Ĝi troviĝas kiel endemio en la insulo Nuku Hiva en la Markizinsuloj de Franca Polinezio. Tiu kolombo troviĝas nur en kelkaj valoj en la okcidenta parto de tiu insulo. Pro ĝia malgranda distribuado, sciencistoj kredas, ke ĝi probable neniam estis ofta, sed ĝia tre malgranda populacio (ĉirkaŭkalkulita je 300 en 2023) markis ĝin kiel endanĝerita specio ekde 2008.

Aspekto
Tiu estas la plej granda kolombo ekstere de la kronkolomboj (individuoj en la kvar specioj de kronkolomboj atingis same ekstremojn kiel 80 cm kaj 3.5 kg), ĉar ĝi pezas ĉirkaŭ 900 g. Inoj, je 50 ĝis 53,5 cm longaj, estas iomete pli malgrandaj ol maskloj, je 55 cm en longo. Inter normaj mezuradoj, la flugillongo estas 27,8–32,1 cm, la vosto estas 18,1–23,1 cm, la beko estas 1,9–2,7 cm kaj la tarso estas 3,9–4 in. Tiu specio estas tre fortika kun granda beko kaj longa, larĝa vosto. La flugiloj estas larĝaj kaj rondformaj.David Gibbs, Eustace Barnes & John Cox (2001). A Guide to the Pigeons and Doves of the World Yale University Press, .

La Nukuhiva imperikolombo estas fulgogriza en la kapo, gorĝo kaj brusto, kun blanka zono tuj malantaŭ la beko kiu videblas de iom da distanco. La ventro estas iomete pli bruna ol la cetero de la malsupra flanko. La supraj partoj, flugiloj kaj vosto estas brilverdaj kun blueta nuanco. La malsupra flanko kaj de la vosto kaj de la flugiloj estas nigraj. La beko estas nigra, kun ŝvelinta vaksaĵo kiu donas al la vizaĝo unikan deklivan aspekton tuj super la beko.

 Referencoj 



Eksteraj ligiloj

 BirdLife Species Factsheet

Kategorio:Kolombedoj
Kategorio:Birdoj de Oceanio